b'\n_START_ARTICLE_\nVeliki jesen\n_START_SECTION_\nOpis\n_START_PARAGRAPH_\nVeliki jesen je drevo s pravilno, \xc5\xa1iroko in zra\xc4\x8dno kro\xc5\xa1njo, ki zraste do 40 metrov visoko. Koreninski sistem je dobro razvit in mo\xc4\x8dan. Listi so dolgi med 20 in 40 cm in so na veje name\xc5\xa1\xc4\x8deni navzkri\xc5\xbeno. Sestavljeni so iz 7 - 13 listi\xc4\x8dev, ki so sede\xc4\x8di, \xc5\xa1iroko suli\xc4\x8dasti in za\xc5\xa1iljeni, dolgi pa so med 4 in 10 cm ter \xc5\xa1iroki med 2 in 4 cm. Robovi listi\xc4\x8dev so fino na\xc5\xbeagani, v\xc4\x8dasih pa so na spodnji strani, zlasti po \xc5\xbeilah, tudi dlakavi. V Sloveniji cveti aprila in maja, cvetovi pa so dvospolni ali enospolni, neopazni, ker nimajo cvetnega odevala. Zaradi opra\xc5\xa1evanja se cvetovi spomladi na drevesu pojavijo pred listi. Zdru\xc5\xbeeni so v pakobule, ki so sprva pokon\xc4\x8dni, kasneje pa se povesijo. \xc5\xbdenski cvetovi so nekoliko ve\xc4\x8dji od mo\xc5\xa1kih, temno vijoli\xc4\x8dne barve. Na drevesu se lahko pojavijo tako mo\xc5\xa1ki kot \xc5\xbeenski cvetovi, \xc4\x8deprav po navadi na enem drevesu cvetijo samo mo\xc5\xa1ki ali samo \xc5\xbeenski cvetovi. Plodovi so podolgovati, rjavi krilati ore\xc5\xa1ki, dolgi med 2 in 4 cm. Zdru\xc5\xbeeni so v zna\xc4\x8dilne goste \xc5\xa1ope._NEWLINE_Lubje je sivo-olivno-zeleno do rjavo sivo. Na mladih drevesih je gladko, pri starej\xc5\xa1ih pa vertikalno razpoka in je hrapava.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nVeliki jesen najbolje uspeva na sve\xc5\xbeih in vla\xc5\xbenih tleh z globoko podlago na son\xc4\x8dnih do polsen\xc4\x8dih legah. Je enodomna, v\xc4\x8dasih dvodomna in vetrocvetna vrsta. Samonikel je po ve\xc4\x8dini celinske Evrope od severne \xc5\xa0panije na zahodu do Kavkaza na vzhodu. Na severu sega raz\xc5\xa1irjenost do regije Trondheimsfjord na Norve\xc5\xa1kem._NEWLINE_Kasneje so vrsto zanesli na Novo Zelandijo, v ZDA ter v Kanado._NEWLINE_Veliki jesen je hitrorasto\xc4\x8de drevo z  \xc5\xbeilavim lesom, ki se dobro ukrivlja. Zaradi teh lastnosti se uporablja za \xc5\xa1portna orodja in orodne ro\xc4\x8daje, v preteklosti pa se je uporabljal tudi za izdelavo smu\xc4\x8di. Zaradi svojih estetskih lastnosti, trdnosti in trdote pa se jesenovina uporablja tudi za izdelavo parketa in pohi\xc5\xa1tva. Jesenovino so v preteklosti uporabljali tudi za izdelavo ogrodij prvih letal in avtomobilov, za okvirje teni\xc5\xa1kih loparjev pa tudi za izdelavo stolov. Do Druge svetovne vojne so veliki jesen zasajali vsakih deset let, da bi zadostili potrebam po jesenovini. Barva lesa variira od smetanasto bele do svetlo rjave barve,  v sredici debelej\xc5\xa1ega drevja pa se po po\xc5\xa1kodovanju pojavi diskolorirani oz. za\xc5\xa1\xc4\x8ditni les v_NEWLINE_obliki \xe2\x80\x9crjavega srca\xe2\x80\x9d. Gostota lesa je okoli 710\xc2\xa0kg/m\xc2\xb3._NEWLINE_Jesenovina je, podobno kot hrastovina, brestovina in kostanjevina, ven\xc4\x8dastoporozna, kar pomeni, da je struktura lesa bistveno odvisna od \xc5\xa1irine branik oz. hitrosti prira\xc5\xa1\xc4\x8danja. S \xc5\xa1irino branike nara\xc5\xa1\xc4\x8da dele\xc5\xbe gostega, vlaknenega tkiva, s \xc4\x8dimer nara\xc5\xa1\xc4\x8da tudi lesna gostota in z njo trdnost, trdota in tudi udarna \xc5\xbeilavost._NEWLINE_Veliki jesen se pogosto zasaja tudi na pa\xc5\xa1nikih, saj njegova senca nudi zato\xc4\x8di\xc5\xa1\xc4\x8de pa\xc5\xa1nim \xc5\xbeivalim._NEWLINE_Jesenovina je tudi dobro kurivo, saj les dobro gori tudi, ko ni povsem suh. Lubje in listi se uporabljajo tudi v tradicionalni medicini kot odvajalo.\n_START_SECTION_\nBolezni\n_START_PARAGRAPH_\nVeliki jesen ogro\xc5\xbea glivi\xc4\x8dna bolezen jesenov o\xc5\xbeig (Chalara fraxinea), ki so jo v Sloveniji ugotovili leta 2006, najprej na severovzhodu in severu dr\xc5\xbeave. Od takrat se je bolezen raz\xc5\xa1irila po vsej Sloveniji. Gre za nevarno bolezen, ki uni\xc4\x8duje tako mlada, kot tudi odrasla drevesa. Gliva se hitreje \xc5\xa1iri v lesu kot v skorji, najbolje pa uspeva ob veliki relativni zra\xc4\x8dni vla\xc5\xbenosti, pri ni\xc5\xbejih temperaturah in v bolj sen\xc4\x8dnih legah. Bolezen je izjemno nevarna, saj je v Litvi v desetih letih po izbruhu uni\xc4\x8dila okoli 70\xc2\xa0% velikega jesena.'